
	בית משפט לנוער בבית המשפט המחוזי בירושלים



תקציר גזר-דין 
תיק ענ"פ מס' 34306-10-21 
הרכב שופטים אב"ד דנה כהן לקח, שופט דוד גדעוני, שופטת עינת אבמן-מולר
בית המשפט המחוזי בירושלים בשבתו כבית משפט לערעורים פליליים לנוער נתן היום פסק דין בערעורים שהגישה המדינה נגד הכרעת דינו של בית משפט השלום לנוער בירושלים. לכתחילה זיכה בית משפט השלום את חמשת המשיבים – שהיו קטינים במועד הרלבנטי – מעבירת הסתה לאלימות. בית המשפט המחוזי הותיר את זיכויו של משיב 1 על כנו, מחמת הספק, וביחס למשיבים 5-2 קבע כי אלה ביצעו עבירה של הסתה לאלימות.
ברקע הדברים אירוע הרצח בכפר דומא במהלכו הושלך בקבוק תבערה לבית משפחת דוואבשה. כתוצאה מכך עלה הבית באש על יושביו. ההורים סעד וריהאם, והתינוק עלי נפטרו. על בית בקרבת מקום רוססה הכתובת "נקמה" וכן ציור של מגן דוד. כארבעה חודשים לאחר מכן נעצרו מספר חשודים בביצוע הרצח. זמן קצר לאחר המעצרים התקיים אירוע חתונה בירושלים. בשלב מסוים במהלך ריקודי החתונה, שר זמר החתונה שני שירים שתוכנם קשור לנקמה. למשמע השירים האמורים, הונפו ברחבת הריקודים שלטים ובהם תמונות של בני משפחת דוואבשה - ההורים והתינוק עלי - ותמונות של כתובת ה"נקמה". כמו כן הונפו שני רובים אוטומטיים, חפצים הנחזים להיות כלי נשק, סכינים, וכן בקבוקי זכוכית שהוכנסו לפייתם בדים כדי שידמו לבקבוקי תבערה. תוך כדי הריקודים לצלילי שני השירים, המשיבים ביחד עם אחרים דקרו פעם אחר פעם את התמונות של בני משפחת דוואבשה בסכינים. אחדים הציתו וקרעו את התמונות. 
בית המשפט בחן מעשים אלה לאור יסודותיה של עבירת ההסתה לאלימות כפי שהיא מוגדרת בחוק העונשין, שכוללת חלופה של פרסום "קריאה לעשיית מעשה אלימות" וחלופה של פרסום "דברי שבח, אהדה או עידוד למעשה אלימות, תמיכה בו או הזדהות עמו".
בית המשפט המחוזי קבע כי המשיבים 5-2 ידעו בזמן אמת אודות הרצח בדומא והבינו שהתמונות שהונפו בחתונה היו של בני המשפחה שנשרפו חיים בדומא. נקבע כי משיבים אלה היו מודעים לתוכן המסית ולאפשרות הממשית לכך שהדבר יוביל לעשיית מעשה אלימות, ולכל הפחות עצמו עיניהם מפני אפשרות ממשית זו. בית המשפט עמד על צירוף הנסיבות במקרה זה: השחתת התמונות של בני משפחת דוואבשה באמצעות דקירה בסכין, ושריפה על ידי בקבוקי תבערה; הנפת שלט עם הכתובת "נקמה"; וכן הנפת כלי נשק. מעשים בוטים אלה בוצעו במהלך ריקודים נלהבים למשמע שני שירים שתוכנם קשור בנקמה. והכל במועד נפיץ ורגיש, ובנוכחות קהל הכולל צעירים רבים שעלולים היו להיות מושפעים מהתוכן המסית. בכך התקיימו יסודותיה של עבירת ההסתה לאלימות.
בית המשפט המחוזי הגיע למסקנה שונה לגבי המשיב 1, שהיה בן 13 ועשרה חודשים במועד האירוע, הצעיר מבין כלל המשיבים. בית המשפט קבע כי חרף מעשיו הבוטים לרבות דקירות חוזרות בסכין של תמונת התינוק עלי, לא הוכח במידה הנדרשת האם ומה ידע ביחס לרצח בדומא ופרטיו, נכון למועד החתונה. נקבע כי נותר ספק מסוים, גם אם גבולי, באשר למודעותו של המשיב 1 ביחס לזהות הדמויות בשלטים שהונפו והושחתו באירוע החתונה, ומכאן ביחס לשאלה אם היה מודע להסתה לאלימות שהייתה קשורה בכך. בהתחשב בכך, ונוכח הזהירות המתחייבת בפלילים, החליט בית המשפט המחוזי כי יש להותיר את זיכויו של המשיב 1 על כנו, וזאת מחמת הספק.
בית המשפט המחוזי הוסיף ובחן בפסק דינו את קביעות בית משפט השלום לנוער ביחס לסוגיית ההגנה מן הצדק וטענת האכיפה הבררנית. מנימוקים שפורטו בהרחבה בפסק הדין נקבע כי לא הוּכחה אכיפה בררנית פסולה, בוודאי לא כזו היוצרת פגיעה משמעותית בתחושת הצדק וההגינות בעוצמה המצדיקה את ביטול כתב האישום בעניינם של המשיבים. 
הדיון הוחזר לבית משפט השלום לנוער בעניינם של המשיבים 2-5 לקביעת עונשם.
*** התקציר אינו בא להחליף את פסק-הדין, הנוסח המחייב הוא זה של פסק-הדין המלא ***

